Myös miehet kokevat seksuaalista häirintää, mutta maskuliinisuuteen liittyvät myytit estävät heitä puhumasta siitä.

Kun mies joutuu seksuaalisen häirinnän kohteeksi, maskuliinisuuteen liitetyt ikiaikaiset myytit nostavat päätään.

”Mies saa seksiä ja nainen antaa.” ”En ole riittävän maskuliininen, jos minulle tapahtuu tällaista.”

Kun seksuaalisen häirinnän takana on nainen, syvältä kumpuava maskuliinimyytti supisee, että miehen pitää olla tyytyväinen, että on saanut huomiota tai seksiä.

Kuuntele jutun alussa olevalta videolta, milloin äidin ja pojan suhde voi mennä liian pitkälle.

– Miesten kokema seksuaalinen häirintä on hyvin tavallista, mutta miesten on vaikea sitä tunnistaa. Se saattaa tuntua epämiellyttävältä tai kiusalliselta, mutta siitä ei oikein pysty puhumaan, luonnehtii Helsingin Poikien Talossa työskentelevä seksuaaliväkivaltatyön vastaava ohjaaja ja seksuaalineuvoja Tommi P. Pesonen.

– Myytteihin kuuluu myös se, että jos joku tuntuu pahalta tai jostain ei pidä, sitä ei pidä ainakaan näyttää eikä siitä saa puhua. Haavat pitää nuolla yksin, Pesonen kuvailee.

Olen ammatiltani hieroja. Kerran kun hieroin naisasiakasta, hän tarttui pakarastani kiinni. En sanonut mitään, mutta kovensin otteitani kunnes hän päästi irti. Toinen on pyytänyt seksiä, kolmas kertonut olevansa puutteessa ja neljäs esitellyt rintojaan. Osa kirjoittaa jälkeenpäin ja kertoo rakastuneensa. Kollegalleni naisasiakas sanoi, että jos hän ei saa seksiä, hän alkaa huutaa. Mies tuumasi, että sopii aloittaa, katsotaan kumpaa uskovat. Juha, 48

Moni mies ajattelee, että miehisen miehen tulee toimia elämässään niin, ettei hän joudu tilanteisiin, joissa kokee itsensä haavoittuvaksi. Miehen pitää olla saalistaja ja aktiivinen, mies ei ole saalistuksen kohde.

– Vaikka kaikki nämä ajatukset tuntuvat kliseisiltä ja vanhahtavilta ja asenteet ovat menneet eteenpäin, näitä on vielä ja ne pulpahtavat esiin tällaisissa tilanteissa.

Jos mielessä jyllää, että onko itsessä vika, kun naisen seksuaalinen kosketus ei tuntunutkaan kivalta, on helpointa vaieta kokemastaan. Samasta syytä monet liukenevat häirintätilanteesta vähin äänin tai vaihtavat puheenaihetta. Rajojen asettaminen toiselle ihmiselle voi olla vaikeaa.

– Moni haluaa säilyttää kasvonsa ja vähättelee itsekin kokemaansa. Ei sillä kerskuta kaveriporukassa, Pesonen toteaa.

” Kavereiden kanssa voi olla muuten helppo puhua, mutta tällaisissa asioissa tunteet helposti ohitetaan ja ne lyödään vitsiksi.”

Kun ympäristö on turvallinen ja on lupa puhua, miehet uskaltavat jakaa kokemuksensa.

Poikien Talossa 10–28-vuotiaiden miesten kanssa työskentelevä Pesonen on huomannut, että usein häirinnän kohteeksi joutuvat juuri alaikäiset ja nuoret miehet. Hän työskentelee myös iäkkäämpien seksuaalista väkivaltaa kokeneiden miesten kanssa, mutta harvemmin käy niin, että 40-vuotias mies olisi vastikään kokenut häirintää naisten taholta.

– Häirintää kokenut saattaa vaihtaa työpaikkaa tai järjestää opiskelukuviot uusiksi. Iän myötä tapahtuu voimaantumistakin, silloin voi itse laittaa rajoja, Pesonen kertoo.

Törmäsin treffipalstalla naiseen, jonka kanssa kirjoittelin hetken tavallisen asialliseen sävyyn. Sitten hän ehdotti, että vaihtaisimme numerot ja siirtyisimme keskustelemaan WhatsApp-viestipalvelussa. Vastasin vanhempieni kahvipöydässä istuessani, että sopii. Välittömästi sen jälkeen tuli videopuhelu, eikä ruudulla liikkuva pehko ollut hänen yläpäänsä. Laitoin luurin kiinni ja blokkasin numeron. Kalle, 25

Poikien seksuaalinen häirintä voi alkaa jo murrosiässä. Toisin kuin tytöillä, pojilla tilanteet eivät useinkaan ole päivittäisiä.

– Aika tyypillisesti sosiaalisessa mediassa oleva profiilikuva voi saada seksuaalissävytteisiä kommentteja, jotka eivät tunnukaan hyvältä. Erityisesti, jos kommentoija tai häiritsijä on vanhempi nainen, tilanteeseen liittyy enemmän häpeää ja se traumatisoi voimakkaammin.

Parikymppisiä miehiä hakeutuu myös seksuaalineuvontaan puhumaan häirintäkokemuksistaan.

– Kavereiden kanssa voi olla muuten helppo puhua, mutta tällaisissa asioissa tunteet helposti ohitetaan ja ne lyödään vitsiksi, Pesonen kuvailee.

Häirinnän kohteelle on tyypillistä tuntea häpeää ja syyllisyyttä toisen ihmisen käyttäytymisestä.

– Monesti ajatellaan, että olenko minä antanut jotenkin ymmärtää, että minua voi lähestyä näin. Tai onko tämä oma mokani.

Pesosen mukaan seksuaalikasvatuksessa olisi tärkeää puhua myös häirinnästä. Poikien kohdalla tulisi puhua myös siitä, mitkä kaikki seikat voivat aiheuttaa erektion.

– Häirintätapauksissa mies voi saada erektion ja luulla, että se on merkki siitä, että haluaakin toisen ihmisen koskettavan, vaikka tunteet sanovat toisin. Se hämmentää.

Kun työskentelin kalusteasentajana, konttorien tytöillä oli yleinen heitto:

– Tulkaa tytöt katsomaan! Minulla on täällä nuori mies pöydän alla selällään, ja vielä ennen puoltapäivää!

Tuon tyyppisiä kuittailuja kuului toimistoissa aika paljon. Toiset olivat räävittömämpiä kuin toiset. Marko, 39

Erektion voivat aiheuttaa myös säikähdys, pelko tai se, että tilanne tuo mieleen seksin esimerkiksi toisen paljastaessa kehoaan.

– Myös kosketus voi aiheuttaa erektion. Samoin vaikkapa samaa sukupuolta olevan ihmisen paljas iho, vaikka ei haluaisikaan seksiä tämän kanssa.

Jos häiritsijä on samaa sukupuolta, poikien ja miesten on helpompi reagoida aggressiolla kuin tilanteissa, joissa häiritsijä on nainen. Tässäkin tilanteessa on tosin omat ongelmansa.

– Vaikka asiat ovat menneet paljon eteenpäin, näissä tilanteissa tulee esiin homouden pelko. Että onko joku syy, miksi se mies kiinnostui minusta. Vaikka itsessään ei tunnistaisi homoseksuaalisia tuntemuksia, sitä voi kuitenkin epäillä.

5 tyypillistä tilannetta

Työpaikka

Ravintolassa työskentelevä tarjoilijamies voi päätyä iltaa viettävän naisporukan kommentoinnin kohteeksi. Samoin hoito- ja muilla naisvaltaisilla aloilla työskentelevät miehet joutuvat helpommin seksuaalissävytteisiin tilanteisiin tahtomattaan.

Kun miehiä on työyhteisössä vähän, he voivat joutua tilanteisiin, joissa heitä kosketellaan tai pyydetään polvelle istumaan. Jos se tapahtuu vastentahtoisesti, se on väärin. Tasainen sukupuolijakauma työpaikalla vähentää miesten kokemaa häirintää.

Vanhemmat naiset

Nuoria miehiä voi hämmentää, jos oman äidin ikäiset naiset kähmivät, elehtivät vihjailevasti tai sanovat, että oletpa pantavan näköinen.

Myös esimerkiksi äidin ystävättäret voivat kommentoida humalapäissään tähän tyyliin.

Auktoriteetti

Toisinaan opettaja saattaa tulla fyysisesti liian lähelle oppilastaan ja koskettaa tavalla, joka ei välttämättä näytä intiimiltä, mutta menee opiskelijan henkilökohtaisen reviirin yli. Tapa ja sävy, joilla lähestyminen tehdään, ovat merkitseviä. Jos kurssi ei ole pakollinen, nuori saattaa mieluummin luopua tunneista kuin ottaa asian puheeksi.

Näissä tapauksissa ulkopuolisten kommentit voivat olla myyttien värittämiä tyyliin: ”Minä kai olisin ollut tyytyväinen ja hiljaa, jos olisin päässyt sekstailemaan noin kuuman opettajan kanssa.”

Myös tilanteet, joissa valmentaja lähestyy valmennettavaa tai esimies alaistaan, ovat hankalia ja kiellettyjä.

Ystävyys muuttuu vaatimuksiksi

Nuorempi mies ja vanhempi nainen ystävystyvät esimerkiksi opintojen yhteydessä. Mies pitää suhdetta ystävyytenä, mutta nainen tulkitsee tilanteen eri tavalla. Tilanne voi ajatutua seksiin, kun nainen käy miltei päälle.

Tilanteesta ja rajojen asettamisesta voi tehdä hankalaa se, että luottamus on jo kertaalleen rakentunut ja että toinen osapuoli ei näe tilannetta eroottisena.

Tuntemattomien kommentit

Seksuaalisen häirinnän muodot voivat olla katseita sekä vartalon tai muun ulkonäön kommentointia.

Periaatteessa kommentit voivat olla positiivisia, mutta äänensävy tai -paino ja ilmehdintä voivat siirtää ne häirinnän puolelle.

Jokainen asettaa rajansa sille, minkä kokee seksuaalisena häirintänä. Lähentely, käsiksi käyminen ja kähmiminen ovat selkeimmin häirintää.